**Sajtóközlemény**

**Cím: Magyar Szürkék Útja – kulturális tematikus útvonal létrehozása Hajdú-Bihar megyében**

**2021 / 04 / 28**

**A Hajdú-Bihar Megyei Önkormányzat által vezetett konzorcium 835,21 millió Ft vissza nem térítendő támogatásban részesült a Terület- és Településfejlesztési Operatív Programból a helyi és térségi szintű tematikus turisztikai fejlesztések megvalósítására. A TOP-1.2.1-15-HB1-2016-00020 azonosító számú, „Magyar Szürkék Útja – kulturális tematikus útvonal Hajdú-Bihar megyében című projekt elsődleges célja a helyi, térségi jelentőségű turisztikai vonzerőt képező kulturális, épített, természeti örökség turisztikai hasznosítása, fejlesztése, mely hatására a helyi gazdaság élénkítése érhető el.**

A projekt keretében létrejön egy Hajdú- Bihar megye területén húzódó tematikus turisztikai útvonal és hálózat, ahol bemutatjuk a korabeli állattenyésztés (hangsúlyosan a szürke marha tenyésztés), a hozzá kapcsolódó pásztorélet, kézművesség, kereskedelem és közigazgatás egy-egy meghatározó és különleges helyszínét. A projekt a Széchenyi 2020 program keretében valósul meg, várhatóan 2021. decemberében zárul.

A közel 835 millió forint európai uniós támogatás segítségével megvalósuló projekt célja, hogy a konzorciumi partnerekkel együttműködve, a következő helyszíneken: Debrecen - Hajdúböszörmény - Hajdúnánás - Balmazújváros - Nagyhegyes - Hortobágy - Nádudvar - Hajdúszoboszló - fennmaradjon a magyar szürke tenyésztéséhez és kereskedelméhez kapcsolódó kultúrtörténeti örökség.

A fejlesztés eredményeként több településen már meglévő, illetve új épületekben kerülnek kialakításra hagyományos és interaktív kiállító helyek, amelyek többek között helytörténeti gyűjtemények, az egykori hajtó utak szekér és térképgyűjteményei, a pásztorélet és a kézművesség bemutatására szolgálnak. Több hagyományőrző rendezvény szabadtéri helyszíne, látogatótere is megújul, de tanösvény, kilátó és népies fa játékokból álló családbarát játszótér is kialakításra kerül. Fontos eleme a projektnek az egységes arculat, a közös marketing, mely eszközeként információs táblák kerülnek kihelyezésre, valamint mobil applikáció fejlesztése valósul meg.

A fejlesztések sikeres megvalósítása hozzájárulhat a térségbe látogató turisták számának emelkedéséhez, azok tartózkodási idejének hosszabbításához, amely kimutatható gazdaságfejlesztési hatással bír.

A projektről bővebb információt a [www.hbmo.hu](http://www.hbmo.hu) oldalon olvashatnak.

**További információ kérhető:**

Szabó-Tóth Erika Hanga, sajtóreferens

Elérhetőség: telefonszám: 52/507-503, e-mail cím: elnokireferens@hbmo.hu